Na temelju čl. 70 st. 2, Zakona o odgoju i obrazovanju u osnovnoj i srednjoj školi (NN br. 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19, 64/20, 151/22, 155/23 i 154/23), a u svezi s člankom 17. stavak 3. Pravilnika o načinu postupanja odgojno obrazovnih radnika školskih ustanova u poduzimanju mjera zaštite prava učenika te prijava svakog kršenja tih prava nadležnim tijelima („ Narodne novine“ br. 123/13.), članka 43. Zakona o zaštiti na radu („Narodne novine“ br. 71/14, 118/14 , 154/14, 94/18 i 96/18), članka 25. Zakona o provedbi Opće uredbe o zaštiti podataka („Narodne novine“ br. 42/18.) te članka 29. Statuta Osnovne škole Ksavera Šandora Gjalskoga, a nakon prethodnog savjetovanja sa sindikalnim povjerenikom s pravima i ovlastima radničkog vijeća, Školski odbor na sjednici održanoj dana 3.62024. godine donosi:

**PRAVILNIK O VIDEONADZORU**

**Članak 1.**

Ovim pravilnikom regulirano je prikupljanje, obrada i čuvanje podataka korištenjem videonadzora.

Osnova škola Ksavera Šandora Gjalskoga (u daljnjem tekstu: Škola) koristi sustav videonadzora objekta zbog sigurnosti učenika, radnika, posjetitelja/stranaka i imovine Škole, a posebno zbog zaštite one imovine za koju je zakonom određeno da se trajno čuva te imovine koja služi za pohranjivanje podataka.

Škola prikuplja osobne podatke korištenjem sustava videonadzora koji bilježi podatke izgleda i kretanja osoba. Opseg prikupljanja i daljnja obrada podataka korištenjem sustava videonadzora je ograničen i na ispunjavanje svrhe iz stavka 1. ovog članka.

U svrhu iz stavka 1. ovog članka u obuhvatu sustava videonadzora je prostor koji se nalazi neposredno oko Škole (vanjski prostor Škole: školsko igralište i školsko parkiralište), sva ulazna i izlazna vrata u Školi, dvorana te hodnici u školskoj zgradi u prizemlju i na prvom katu.

Videonadzorom nisu pokriveni prostori učionica, zbornice, školske knjižnice, uredi stručnih suradnika, ured ravnatelja Škole, ured tajnika i voditelja računovodstva, prostor koji koristi domar Škole, prostor učitelja tjelesne i zdravstvene kulture, arhiva, spremište za pohranu i odlaganje higijenskog materijala i materijala za čišćenje, sanitarni prostor za učenike i radnike Škole, te sanitarni prostor prilagođen potrebama učenika s invaliditetom.

Ovaj Pravilnik primjenjuje se sukladno zakonskim i podzakonskim aktima kojima se uređuje i regulira zaštita osobnih podataka i provedba sustava tehničke zaštite.

Izrazi koji se u ovom Pravilniku koriste, a imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način i muški i ženski rod.

**Članak 2.**

Podatci prikupljeni korištenjem sustava videonadzora nalaze se na snimaču koji se nalazi u sobi za komunikacijski i videonadzor.

Pristup podatcima, odnosno uvid u sadržaj nastao korištenjem sustava videonadzora, imaju ravnatelj škole i ostali zaposlenici uz prisutnost ravnatelja te ustanove za tehničko održavanje sustava uz suglasnost ravnatelja Škole.

Pristup podatcima, odnosno uvid u sadržaj nastao korištenjem sustava videonadzora, moguć je isključivo preko monitora koji se nalazi u uredu ravnatelja.

Presnimavanje i pohrana sadržaja nastalog korištenjem sustava videonadzora na druge medije kao i daljnja korištenja dopušteno je isključivo u slučajevima predviđenim zakonom.

**Članak 3.**

Podatci prikupljeni korištenjem sustava videonadzora čuvaju se najduže 30 dana, a nakon tog vremena se podatci automatski brišu ili uništavaju na odgovarajući način.

U slučaju opravdane potrebe, a u svrhu dokazivanja ravnatelj može u svakom pojedinačnom slučaju odlučiti da se podatci čuvaju i duže od vremena navedenog u stavku 1. ovog članka.

Odredbe stavka 1. ovog članka ne odnose se na slučajeve počinjenja kaznenog dijela, oštećenja ili uništavanja imovine i sl., kada se prikupljeni podatci o takvim događajima mogu sačuvati kao dokazni materijal te na pisani zahtjev ustupiti pravosudnim i policijskim tijelima.

**Članak 4.**

Ravnatelj Škole dužan je osigurati da se na vidnom mjestu pri ulasku u prostor, kao i unutarnjim prostorijama, istakne obavijest da se prostor nadzire sustavom tehničke zaštite.

Ravnatelj, kao ni bilo koja druga osoba, ne smije koristiti podatke o osobama prikupljene sustavom tehničke zaštite izvan njihove zakonske namjene.

**Članak 5.**

Ovaj Pravilnik stupa na snagu dan nakon objave na oglasnoj ploči Škole.

Predsjednica Školskog odbora

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mirjana Parać, prof.

Ovaj Pravilnik objavljen je na oglasnoj ploči dana 3.6.2024. i stupa na snagu 4.6.2024.

Ravnatelj

Mario Keča prof.

KLASA: 011-03/24-02/1

URBROJ: 251-125-24-1

U Zagrebu, 3.6.2024.